มันนี่ทูเดย์
สรรพสามิตชี้ภาษีใหม่ไม่ทำให้รถแพงขึ้น
8 ต.ค. 2558

สรรพสามิตชี้ภาษีใหม่ไม่ทำให้รถแพงขึ้น 
นายสมชาย พูลสวัสดิ์ อธิบดีกรมสรรพสามิต เปิดเผยว่า โครงสร้างภาษีรถยนต์ใหม่ที่เก็บตามการปล่อยก๊าซคาร์บอนไดออกไซด์ (CO2) จะเริ่มใช้ในวันที่ 1 ม.ค. 2559 จะทำให้รายได้กรมเพิ่มขึ้นประมาณ 1 หมื่นล้านบาท แต่ก็ขึ้นอยู่กับความต้องการซื้อรถยนต์ของผู้บริโภค และภาวะเศรษฐกิจในปีหน้าด้วย
อย่างไรก็ตาม ขณะนี้มีปัญหาเรื่องอัตราภาษีของรถยนต์นำเข้าบางส่วน ที่ยังไม่ได้นำรถมาให้สำนักงานมาตรฐานผลิตภัณฑ์อุตสาหกรรม (สมอ.) ตรวจ ส่งผลให้ผู้ขายรถยนต์ทำการตลาดเพื่อเร่งให้ลูกค้าซื้อรถ โดยอ้างว่ารถยนต์จะแพงขึ้นหากต้องเสียภาษีรถยนต์ใหม่ ทั้งที่อัตราภาษีใหม่ไม่ได้ทำให้รถแพงขึ้นเสมอไป เพราะผู้ประกอบการอาจบวกกำไรเพิ่ม
ทีเอ็มบีเจาะผู้ลงทุนรายย่อย
นางมารี แรมลี หัวหน้าเจ้าหน้าที่บริหารผลิตภัณฑ์ธุรกิจรายย่อย ธนาคารทหารไทย (ทีเอ็มบี) กล่าวว่า ได้เลือก บลจ.แมนูไลฟ์ (ประเทศไทย) เป็น 1 ใน 5 บลจ.พันธมิตรในการให้บริการ TMB Open Architecture โดยคัดเลือกกองทุน MS-ASIAN SM เป็นกองแรกมานำเสนอขายครั้งแรกให้ลูกค้าทีเอ็มบี ในวันที่ 13 ต.ค.นี้ เพื่อเสริมความแข็งแกร่งในกลุ่มกองทุนรวมที่ลงทุนในต่างประเทศ (FIFs) ของธนาคาร โดยกองทุนนี้ให้ผลตอบแทนย้อนหลัง 3 ปี ถึง 42.30% (ณ วันที่ 28 ส.ค. 2558) โดยกองทุน MS-ASIAN SM มีการกระจายการลงทุนในหลายตลาดในภูมิภาคเอเชีย